Ilmoitus Norjasta peräisin olevan viljellyn merilohen tuontiin sovellettavien polkumyynti- ja tasoitustoimenpiteiden välivaiheen tarkastelun vireillepanosta



Virallinen lehti nro C 053 , 28/02/2002 s. 0010 - 0013



Ilmoitus Norjasta peräisin olevan viljellyn merilohen tuontiin sovellettavien polkumyynti- ja tasoitustoimenpiteiden välivaiheen tarkastelun vireillepanosta (2002/C 53/06) Komissio on päättänyt panna omasta aloitteestaan vireille neuvoston asetuksen (EY) N:o 384/96(1), sellaisena kuin se on viimeksi muutettuna asetuksella (EY) N:o 2238/2000(2), jäljempänä "polkumyyntiasetus", 11 artiklan 3 kohdan ja neuvoston asetuksen (EY) N:o 2026/97(3), jäljempänä "tukien vastainen asetus", 19 artiklan 1 kohdan mukaisen välivaiheen tarkastelun. 1. Tuote Tarkasteltavana oleva tuote on Norjasta peräisin oleva viljelty merilohi, jäljempänä "tarkasteltavana oleva tuote", joka tällä hetkellä luokitellaan CN-koodeihin ex 0302 12 00 , ex 0303 22 00 , ex 0304 10 13 ja ex 0304 20 13. Nämä CN-koodit ovat ainoastaan ohjeellisia. 2. Voimassa olevat toimenpiteet ja oikeusperusta Tällä hetkellä voimassa olevat toimenpiteet ovat seuraavat: - neuvoston asetuksella (EY) N:o 772/1999(4), sellaisena kuin se on viimeksi muutettuna asetuksella (EY) N:o 322/2002(5), käyttöön otetut lopulliset polkumyynti- ja tasoitustullit; kyseisellä asetuksella kumottiin ja korvattiin tarkastelun jälkeen neuvoston asetuksella (EY) N:o 1890/97(6) ja (EY) N:o 1891/97(7) aikaisemmin käyttöön otetut polkumyynti- ja tasoitustullit, - komission päätöksellä 97/634/EY(8), sellaisena kuin se on viimeksi muutettuna komission päätöksellä 2002/157/EY(9), hyväksytyt useiden norjalaisten viejien/tuottajien muun muassa tiettyjen vähimmäistuontihintojen noudattamisesta antamat sitoumukset. Edellä mainittujen polkumyynti- ja tasoitustullien sekä sitoumusten yhteydessä komissio ja Norjan hallitus ovat allekirjoittaneet nk. EU-Norja-lohisopimuksen, jossa on määräyksiä allekirjoittajien säännöllisen yhteydenpidon välityksellä hallinnoitavista tukitoimenpiteistä. 3. Tarkastelun perusteet Komission EU-Norja-lohisopimuksen yhteydessä saamien tietojen ja useista muista lähteistä saatujen tietojen perusteella komissio katsoo, että perusteet ovat riittävät oikeuttamaan voimassa olevia toimenpiteitä koskevan välivaiheen tarkastelun vireillepano. Näistä tiedoista ilmenee, että toimenpiteiden vahvistamista koskevat olosuhteet ovat muuttuneet, mistä syystä voimassa olevilla toimenpiteillä ei ehkä enää saavuteta tarkoitettua tulosta. Näyttäisi siltä, että yhteisön markkinoilla esiintyvien häiriöiden vuoksi kyseinen toimenpidemuoto (sitoumukset mukaan luettuina) ei enää riitä poistamaan vahingollisten polkumyynti- ja tukikäytäntöjen vaikutuksia. Lisäksi Norjan viranomaisten toimittaman normaaliarvoa koskevan näytön sekä yhteisöön suuntautuvan viennin käytettävissä olevien hintatietojen perusteella näyttäisi siltä, että polkumyyntimarginaalit ovat saattaneet muuttua olennaisesti. Voimassa olevien toimenpiteiden taso ja muoto (ja erityisesti sitoumukset) perustuvat tiettyihin tukien myöntämistä koskeviin näkökohtiin. Ottaen huomioon Norjan viranomaisilta saadun näytön, joka koskee tämän tarkastelun kannalta olennaisen vientiveron muutoksia, ja ottaen huomioon, että yhteisön tuottajilta saatujen tiettyjen tietojen perusteella eräät tukijärjestelmät, joiden yhteydessä on otettu käyttöön tasoitustullit, ovat saattaneet hävitä ja että muita tasoitustullien käyttöönoton mahdollistavia tukiohjelmia on saatettu ottaa käyttöön, katsotaan aiheelliseksi tarkastella samanaikaisesti tasoitustoimenpiteiden muodon ja tason tehokkuutta. Mitä tulee vahinkoa koskeviin näkökohtiin käytettävissä olevien tietojen perusteella vaikuttaa ilmeiseltä, että yhteisön tuotannonalan tuotantokustannusten vähenemisestä huolimatta sen nykyinen vahinkoa aiheuttamaton tavoitehinta on korkeampi kuin Norjasta tulevan tuonnin, joka on määrällisesti merkittävää, jälleenmyyntihinnat. Samanaikaisesti yhteisön tuotannonalalla näyttäisi tapahtuneen merkittäviä muutoksia, erityisesti mitä tulee tiettyjen yhteisön tuottajien ja norjalaisten viejien, tuottajien ja vientiä harjoittavien tuottajien välisiin yhteyksiin. Tämä saattaa vaikuttaa toimenpiteitä kannattaneiden tuottajien asemaan. Tämän perusteella pidetään tarpeellisena tarkastella vahinkoa koskevia päätelmiä polkumyynti- ja tasoitustoimenpiteiden osalta 4. Menettely 4.1 Polkumyynnin, tukien ja vahingon tarkastelua koskeva menettely Kuultuaan neuvoa-antavaa komiteaa komissio on päättänyt, että on olemassa riittävä näyttö välivaiheen tarkastelun vireille panemiseksi, mistä syystä se panee vireille tarkastelun polkumyyntiasetuksen 11 artiklan 3 kohdan ja tukien vastaisen asetuksen 19 artiklan 1 kohdan mukaisesti. Tarkastelu koskee polkumyyntitoimenpiteiden ja tukien vastaisten toimenpiteiden muotoa ja tasoa. a) Polkumyyntiä ja tukien myöntämistä koskevaa tutkimusta varten tehtävä otanta Koska tässä menettelyssä on osallisina ilmeisen suuri määrä osapuolia, komissio voi päättää soveltaa otantamenetelmää polkumyyntiasetuksen 17 artiklan ja tukien vastaisen asetuksen 27 artiklan mukaisesti. i) Viejien, tuottajien ja vientiä harjoittavien tuottajien otanta Pystyäkseen päättämään otannan tarpeellisuudesta ja voidakseen tarvittaessa valita otoksen komissio kehottaa kaikkia viejiä, tuottajia ja vientiä harjoittavia tuottajia tai niiden edustajia ilmoittautumaan ottamalla yhteyttä komissioon ja toimittamalla yrityksestään tai yrityksistään seuraavat tiedot tämän ilmoituksen 5 kohdan b alakohdan i alakohdassa asetetussa määräajassa: - yrityksen nimi, osoite, sähköpostiosoite, puhelin-, faksi- ja/tai teleksinumerot sekä yhteyshenkilön nimi, - paikallisena valuuttana ilmaistu liikevaihto ja tarkasteltavana olevan tuotteen 1 päivän heinäkuuta 2001 ja 31 päivän joulukuuta 2001 välisenä aikana yhteisöön vietäviksi myydyt kilomäärät, - aikooko yritys vaatia yksilöllisen polkumyyntimarginaalin vahvistamista, - paikallisena valuuttana ilmaistu liikevaihto ja tarkasteltavana olevan tuotteen 1 päivän heinäkuuta 2001 ja 31 päivän joulukuuta 2001 välisenä aikana kotimarkkinoilla myydyt kilomäärät, - kaikkien tarkasteltavana olevan tuotteen tuotantoon, hankintaan, jalostukseen ja/tai myyntiin (vienti- ja/tai kotimarkkinoille) osallistuvien etuyhteydessä olevien yritysten(10) nimet ja tarkka kuvaus niiden toimista, - muut asiaa koskevat tiedot, joista komissiolle saattaa olla hyötyä otoksen valinnassa, - tieto siitä, suostuvatko yritykset osallistumaan otokseen, mikä merkitsee myös kyselylomakkeen täyttämistä ja vastauksia koskevan, paikalla suoritettavan tarkastuksen hyväksymistä. Saadakseen viejiä, tuottajia ja vientiä harjoittavia tuottajia koskevan otoksen valinnan kannalta tarpeellisena pitämänsä tiedot komissio ottaa lisäksi yhteyttä viejämaan viranomaisiin ja tiedossa oleviin viejien, tuottajien ja vientiä harjoittavien tuottajien järjestöihin. ii) Tuojien otanta Pystyäkseen päättämään otannan tarpeellisuudesta ja voidakseen tarvittaessa valita otoksen komissio kehottaa kaikkia tuojia tai niiden edustajia ilmoittautumaan komissiolle ja toimittamaan yrityksestään tai yrityksistään seuraavat tiedot tämän ilmoituksen 5 kohdan b alakohdan i alakohdassa asetetussa määräajassa: - yrityksen nimi, osoite, sähköpostiosoite, puhelin-, faksi- ja/tai teleksinumerot sekä yhteyshenkilön nimi, - yrityksen kokonaisliikevaihto euroina 1 päivän heinäkuuta 2001 ja 31 päivän joulukuuta 2001 väliseltä ajalta, - työntekijöiden kokonaismäärä, - tarkka kuvaus yrityksen toiminnasta tarkasteltavana olevan tuotteen osalta, - Norjasta peräisin olevan tarkasteltavana olevan tuotteen yhteisön markkinoille tuodut kilomäärät ja kyseisen tuonnin arvo euroina sekä tuodun tuotteen jälleenmyynti yhteisön markkinoilla 1 päivän heinäkuuta 2001 ja 31 päivän joulukuuta 2001 välisenä aikana, - kaikkien tarkasteltavana olevan tuotteen tuotantoon, jalostukseen, hankintaan ja/tai myyntiin osallistuvien etuyhteydessä olevien yritysten(11) nimet ja tarkka kuvaus niiden toiminnasta, - muut asiaa koskevat tiedot, joista komissiolle saattaa olla hyötyä otoksen valinnassa, - tieto siitä, suostuvatko yritykset osallistumaan otokseen, mikä merkitsee myös kyselylomakkeen täyttämistä ja vastauksia koskevan, paikalla suoritettavan tarkastuksen hyväksymistä. Saadakseen tuojia koskevan otoksen valinnan kannalta tarpeellisina pitämänsä tiedot komissio ottaa lisäksi yhteyttä tiedossa oleviin tuojien järjestöihin. iii) Yhteisön tuottajia koskeva otanta Otokseen sisällytetään suurin mahdollinen yhteisön tuotannonalan edustava tuotanto- ja myyntimäärä, jota voidaan kohtuudella tutkia käytettävissä olevassa määräajassa. Voidakseen valita otoksen, komissio kehottaa kaikkia yhteisön tuottajia toimittamaan yrityksestään tai yrityksistään seuraavat tiedot tämän ilmoituksen 5 kohdan b alakohdan i alakohdassa asetetussa määräajassa: - yrityksen nimi, osoite, sähköpostiosoite, puhelin-, faksi- ja/tai teleksinumerot sekä yhteyshenkilön nimi, - yrityksen kokonaisliikevaihto euroina 1 päivän heinäkuuta 2001 ja 31 päivän joulukuuta 2001 väliseltä ajalta, - tarkka kuvaus yrityksen toimista tarkasteltavana olevan tuotteen tuotannon osalta, - tarkasteltavana olevan tuotteen yhteisön markkinoilla tapahtuneen myynnin arvo euroina 1 päivän heinäkuuta 2001 ja 31 päivän joulukuuta 2001 väliseltä ajalta, - tarkasteltavana olevan tuotteen 1 päivän heinäkuuta 2001 ja 31 päivän joulukuuta 2001 välisenä aikana yhteisön markkinoilla myydyt kilomäärät - tarkasteltavana olevan tuotteen 1 päivän heinäkuuta 2001 ja 31 päivän joulukuuta 2001 välisenä aikana tuotetut kilomäärät - kaikkien tarkasteltavana olevan tuotteen tuotantoon ja/tai myyntiin osallistuvien etuyhteydessä olevien yritysten(12) nimet ja tarkka kuvaus niiden toiminnasta - muut asiaa koskevat tiedot, joista komissiolle saattaa olla hyötyä otoksen valinnassa, - tieto siitä, suostuvatko yritykset osallistumaan otokseen, mikä merkitsee myös kyselylomakkeen täyttämistä ja vastauksia koskevan, paikalla suoritettavan tarkastuksen hyväksymistä. Saadakseen yhteisön tuottajia koskevan otoksen valinnan kannalta tarpeellisina pitämänsä tiedot komissio ottaa lisäksi yhteyttä tiedossa oleviin tuottajien järjestöihin. iv) Otosten lopullinen valinta Asianomaisten osapuolten on toimitettava otosten valinnan kannalta merkitykselliset tiedot tämän ilmoituksen 5 kohdan b alakohdan i alakohdassa asetetussa määräajassa. Komissio aikoo tehdä otannan lopullisen valinnan kuultuaan sellaisia osapuolia, jotka ovat ilmoittaneet halukkuutensa olla mukana otannassa. Otokseen valittujen yritysten on täytettävä kyselylomake tämän ilmoituksen 5 kohdan b alakohdan ii alakohdassa asetetussa määräajassa ja niiden on toimittava yhteistyössä tutkimuksessa. Jos yhteistyö ei ole riittävää, komissio tekee päätelmänsä käytettävissä olevien tietojen perusteella polkumyyntiasetuksen 17 artiklan 4 kohdan ja 18 artiklan ja tukien vastaisen asetuksen 27 artiklan 4 kohdan ja 28 artiklan mukaisesti. b) Kyselylomakkeet Saadakseen tutkimuksensa kannalta välttämättöminä pitämänsä tiedot komissio voi lähettää kyselylomakkeen yhteisön tuotannonalalle ja yhteisön tuottajia edustaville järjestöille, Norjassa toimiville otokseen kuuluville viejille, tuottajille ja vientiä harjoittaville tuottajille, viejien, tuottajien ja vientiä harjoittavien tuottajien järjestöille, tuojille tai tämän tarkastelun kohteena olevien toimenpiteiden käyttöönottoon johtaneessa tutkimuksessa yhteistyössä toimineille tuojien järjestöille sekä asianomaisen viejämaan viranomaisille. Kaikkien osapuolten olisi kuitenkin otettava mahdollisimman pian yhteyttä komissioon faksitse saadakseen selville, onko ne mainittu pyynnössä, ja niiden olisi tarvittaessa pyydettävä kyselylomake 5 kohdan a alakohdan ii alakohdassa asetetussa määräajassa, koska tämän ilmoituksen 5 kohdan a alakohdan ii alakohdassa asetettua määräaikaa sovelletaan kaikkiin asianomaisiin osapuoliin. c) Tietojen kerääminen ja osapuolten kuuleminen Kaikkia asianomaisia osapuolia pyydetään esittämään näkökantansa, toimittamaan kyselyä täydentäviä tietoja ja esittämään asiaa tukeva näyttö. Nämä tiedot ja asiaa tukeva näyttö on toimitettava komissiolle tämän ilmoituksen 5 kohdan a alakohdan ii alakohdassa asetetussa määräajassa. Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Tämä pyyntö on esitettävä tämän ilmoituksen 5 kohdan a alakohdan iii alakohdassa asetetussa määräajassa. 4.2 Yhteisön edun arviointia koskeva menettely Yhteisön etua koskevan päätöksen tekemiseksi yhteisön tuotannonala, tuojat ja niitä edustavat järjestöt sekä edustavat käyttäjät voivat tämän ilmoituksen 5 kohdan a alakohdan ii ja iii alakohdassa asetetussa yleisessä määräajassa ilmoittautua, toimittaa tietoja komissiolle ja pyytää saada tulla kuulluiksi polkumyyntiasetuksen 21 artiklan sekä tukien vastaisen asetuksen 31 artiklan mukaisesti, mikäli ne voivat osoittaa, että niiden toiminnan ja tarkasteltavana olevan tuotteen välillä on objektiivisesti havaittava yhteys. Olisi huomattava, että edellä mainittujen artiklojen mukaisesti toimitetut tiedot otetaan huomioon ainoastaan, jos niiden tueksi toimitetaan tosiasioihin perustuvaa näyttöä tietoja luovutettaessa. 5. Määräajat a) Yleiset määräajat i) Kyselylomakkeen pyytämistä varten Kaikkien asianomaisten osapuolten, jotka eivät toimineet yhteistyössä tämän tarkastelun kohteena oleviin toimenpiteisiin johtaneessa tutkimuksessa, olisi pyydettävä kyselylomake mahdollisimman pian ja viimeistään 15 päivän kuluttua tämän ilmoituksen julkaisemisesta Euroopan yhteisöjen virallisessa lehdessä. ii) Ilmoittautumista, kyselyyn vastaamista ja muiden tietojen toimittamista varten Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava ottamalla yhteyttä komissioon, esitettävä näkökantansa ja toimitettava vastaukset kyselyyn tai muut tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, jollei toisin ilmoiteta. Pyydämme huomioimaan, että useimpien polkumyyntiasetuksessa ja tukien vastaisessa asetuksessa säädettyjen menettelyllisten oikeuksien käyttö edellyttää asianomaisen osapuolen ilmoittautumista edellä mainitussa määräajassa. Otokseen valittujen yritysten on toimitettava kyselyvastaukset tämän ilmoituksen 5 kohdan b alakohdan ii alakohdassa asetetussa määräajassa. iii) Kuulemiset Kaikki asianomaiset osapuolet voivat myös pyytää saada tulla komission kuulemiksi samassa 40 päivän määräajassa. b) Otantaa koskeva erityinen määräaika i) Kaikki otosten valintaan liittyvät tiedot on toimitettava komissiolle 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, koska komissio aikoo kuulla niitä asianomaisia osapuolia, jotka ovat ilmoittaneet haluavansa olla mukana otosten lopullisessa valinnassa, 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. ii) Otokseen valittujen osapuolten on toimitettava kyselyvastaukset komissiolle 37 päivän kuluessa siitä, kun niille on ilmoitettu niiden valinnasta otokseen. 6. Kirjalliset huomautukset, kyselyvastaukset ja kirjeenvaihto Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta) ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero. Komission osoite: European Commission Directorate General for Trade Directorates B and C TERV 0/13 B - 1049 Brussels Faksi (32-2) 295 65 05 Teleksi: COMEU B 21877. 7. Yhteistyöstä kieltäytyminen Jos asianomainen osapuoli kieltäytyy antamasta tai ei muutoin toimita tarvittavia tietoja määräajassa tai merkittävällä tavalla vaikeuttaa tutkimusta, päätelmät, jotka voivat olla myönteisiä tai kielteisiä, voidaan tehdä käytettävissä olevien tietojen perusteella polkumyyntiasetuksen 18 artiklan ja tukien vastaisen asetuksen 28 artiklan mukaisesti. Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja tällaisten tietojen sijasta voidaan käyttää käytettävissä olevia tietoja. (1) EYVL L 56, 6.3.1996, s. 1. (2) EYVL L 257, 11.10.2000, s. 2. (3) EYVL L 288, 21.10.1997, s. 1. (4) EYVL L 101, 16.4.1999, s. 1. (5) EYVL L 51, 22.2.2002, s. 1. (6) EYVL L 267, 30.9.1997, s. 1. (7) EYVL L 267, 30.9.1997, s. 19. (8) EYVL L 267, 30.9.1997, s. 81. (9) EYVL L 51, 22.2.2002, s. 32. (10) Etuyhteydessä olevan yrityksen käsitettä selvitetään yhteisön tullikoodeksin soveltamissäännöksistä annetun komission asetuksen (ETY) N:o 2454/93 143 artiklan 1 kohdassa (EYVL L 253, 11.10.1993, s. 1). (11) Etuyhteydessä olevan yrityksen käsitettä selvitetään yhteisön tullikoodeksin soveltamissäännöksistä annetun komission asetuksen (ETY) N:o 2454/93 143 artiklan 1 kohdassa (EYVL L 253, 11.10.1993, s. 1). (12) Etuyhteydessä olevan yrityksen käsitettä selvitetään yhteisön tullikoodeksin soveltamissäännöksistä annetun komission asetuksen (ETY) N:o 2454/93 143 artiklan 1 kohdassa (EYVL L 253, 11.10.1993, s. 1).